नई दिल्ली: राष्ट्रपति रामनाथ कोविंद के अभिभाषण के साथ ही सोमवार को बजट सत्र की शुरुआत हो गई है. ये मोदी सरकार का आखिरी पूर्णकालिक बजट सत्र हो सकता है. राष्ट्रपति कोविंद ने अपने अभिभाषण में मोदी सरकार के चार सालों के कामकाज का पूरा ब्यौरा दिया है. इसे एक तरह से मोदी सरकार का रिपोर्ट कार्ड भी कहा जा सकता है. अपने भाषण में राष्ट्रपति ने उम्मीद जताई कि संसद तीन तलाक के बिल को पास कर देगी. वहीं बजट शुरू होने से पहले पीएम मोदी ने भी सभी दलों से अपील की थी कि तीन तलाक बिल को संसद में पास कराकर नए साल पर मुस्लिम महिलाओं को उपहार दे सकते हैं. राष्ट्रपति के अभिभाषण के बाद वित्त मंत्री अरुण जेटली ने आर्थिक सर्वेक्षण भी पेश किया. जिसमें साल 2018-19 जीडीपी 7 से 7.5% रहने की उम्मीद जताई गई है. लेकिन इसके साथ ही कच्चे तेल की बढ़ती कीमतें अर्थव्यवस्था और सरकार दोनों को झटका दे सकती है, इस बात की भी चेताया गया है.